Pressió

La pressió (símbol P) és la magnitud física que mesura la força instantània en una unitat de superfície, aplicada en direcció perpendicular a aquesta. La seva unitat en l'SI és el pascal, que equival a una força d'un newton que actua uniformement sobre un metre quadrat, i altres unitats utilitzades són, per exemple, el mil·límetre de mercuri, el bar i l'atmosfera.

La pressió es pot expressar en termes de pressió absoluta o de pressió relativa (també anomenada pressió normal, pressió manomètrica o pressió de gauge); la pressió absoluta és la suma de la pressió relativa i la pressió atmosfèrica. La pressió atmosfèrica estàndard a la Terra és d'uns cent mil pascals.

La pressió P indica, per a un instant donat, el valor de la normal de la força F a cada punt d'una superfície S. En notació matemàtica:

Unitats 
Algunes unitats de pressió que no són del Sistema Internacional —com el mil·límetre de mercuri (torr), el bar, l'atmosfera, el PSI o l'atmosfera tècnica— encara són utilitzades en certs llocs, com per exemple als Estats Units.

La unitat del SI per a la pressió és el pascal (Pa), que és igual a un newton per metre quadrat (N/m² o kg·m·s-2·m-2). Aquest nom li va ser donat l'any 1971 en honor del científic Blaise Pascal; abans d'això, la pressió en el SI s'expressava simplement com N/m². La unitat CGS de pressió és el barye, que equival a 1 g·cm-1·s-2 o bé a 0,1 Pa.

Alguns meteoròlegs prefereixen l'hectopascal (hPa) per parlar de pressió de l'aire atmosfèric; l'hectopascal és equivalent al mil·libar (mbar), unitat molt popular antigament.

La densitat de força f (= ∂F/∂V) és igual al gradient de la pressió: ; si fa referència a la força gravitacional, la densitat de la força és el pes específic.

Aplicacions

Frens hidràulics 
Els frens hidràulics dels automòbils són una aplicació important del principi de Pascal. La pressió que s'exerceix sobre el pedal del fre es transmet a través de tot el líquid als pistons; aquests, a la vegada, actuen sobre els discs de frenada en cada roda, multiplicant d'aquesta manera la força que exercim amb els peus. Una altra aplicació important són els amortidors hidràulics.

Compressors i evaporadors per a escalfar o refredar 
Als fluids la pressió i la temperatura són proporcionals. Així, si es fa circular un fluid per una canonada, quan passa per un evaporador, de pas més estret a més ample, canvia de pressió més elevada a més baixa i per tant la temperatura també baixa, i el fluid es refreda. De la mateixa manera, un fluid (aire, aigua, etc.), en passar amb cabal constant d'un conducte més ample a un de més estret es comprimeix, la pressió es torna més alta i la seva temperatura també. Aquests efectes es fan servir a sistemes de refrigeració i d'escalfament d'aigua per a dutxar-se, d'aire per a climatitzar una habitació, etc.

Pneumàtics dels automòbils 

Els pneumàtics s'inflen a una pressió de 310.263,75 Pa, equivalents a 30 psi (utilitzant el psi com a unitat de pressió relativa a la pressió atmosfèrica). Això es fa perquè les llantes tinguin elasticitat davant forts cops, molt freqüents en la conducció sobre terrenys irregulars o en acceleracions molt grans.

Vegeu també 
 Dispositiu d'alleujament de pressió
 Mesura de la pressió
 Isòbara
 Pressió de vapor
 Compressor
 Manòmetre
 Mesurador de Bourdon
 Conversió d'unitats
 Sensor de pressió

Enllaços externs 

 Conversor per a unitats de pressió 
 Unitats de pressió